ՆԱԽԱԳԻԾ

ԱՐՑԱԽԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

2021 թվականի \_\_\_\_\_\_\_\_\_\_ \_\_\_\_-ի

ՏԵՂԱՀԱՆՎԱԾ ՔԱՂԱՔԱՑՈՒ ՄԱՀՎԱՆ ԴԵՊՔՈՒՄ ԹԱՂՄԱՆ ՆՊԱՍՏ ՍԱՀՄԱՆԵԼՈՒ ԵՎ ԹԱՂՄԱՆ ՆՊԱՍՏԻ ՆՇԱՆԱԿՄԱՆ ՈՒ ՎՃԱՐՄԱՆ ԿԱՐԳԸ ՀԱՍՏԱՏԵԼՈՒ ՄԱՍԻՆ

N \_\_\_\_\_\_\_-Ն

ՈՐՈՇՈՒՄ

Ղեկավարվելով Արցախի Հանրապետության Նախագահի 2017 թվականի սեպտեմբերի 25-ի ՆՀ-108-Ն հրամանագրով սահմանված կարգի 3-րդ կետով` Արցախի Հանրապետության կառավարությունը որոշում է.

1. Սահմանել, որ.

1) 2020 թվականի սեպտեմբերի 27-ին Արցախի Հանրապետության դեմ սանձազերծված պատերազմական գործողությունների հետևանքով Արցախի Հանրապետության վերահսկողությունից դուրս մնացած բնակավայրում հաշվառված քաղաքացու մահվան դեպքում նրա հուղարկավորությունը կատարած անձին նշանակվում և վճարվում է 200 000 ՀՀ դրամի չափով թաղման նպաստ՝ Արցախի Հանրապետության պետական բյուջեի միջոցների հաշվին.

2) 2021 թվականի ընթացքում սույն կետի 1-ին կետով սահմանված թաղման նպաստի վճարումներն իրականացվում են Արցախի Հանրապետության 2021 թվականի պետական բյուջեի «Կենսաթոշակառուի մահվան դեպքում տրվող թաղման նպաստ» ծրագրի միջոցներից։

2. Հաստատել թաղման նպաստի նշանակման ու վճարման կարգը՝ համաձայն հավելվածի։

 3. Սույն որոշումն ուժի մեջ է մտնում պաշտոնական հրապարակմանը հաջորդող օրվանից, իսկ գործողությունը տարածվում է 2021 թվականի հունվարի 1-ից ծագած հարաբերությունների վրա։

|  |  |
| --- | --- |
| «Հաստատում եմ» |      |
|      |       |
| ԱՐՑԱԽԻ ՀԱՆՐԱՊԵՏՈՒԹՅԱՆՆԱԽԱԳԱՀ | Ա.ՀԱՐՈՒԹՅՈՒՆՅԱՆ |

2021 թվականի \_\_\_\_\_\_\_\_\_\_\_\_­­­\_\_\_\_ \_\_\_\_

ք. Ստեփանակերտ

|  |  |
| --- | --- |
|  | Հավելված Արցախի Հանրապետության կառավարության2021 թվականի ի N -Ն որոշման |

ԿԱՐԳ

ԹԱՂՄԱՆ ՆՊԱՍՏԻ ՆՇԱՆԱԿՄԱՆ ՈՒ ՎՃԱՐՄԱՆ

1. Սույն կարգով կարգավորվում են 2020 թվականի սեպտեմբերի 27-ին Արցախի Հանրապետության դեմ սանձազերծված պատերազմական գործողությունների (այսուհետ՝ պատերազմական գործողություններ) հետևանքով Արցախի Հանրապետության վերահսկողությունից ժամանակավոր դուրս մնացած բնակավայրում հաշվառված քաղաքացու (այսուհետ՝ տեղահանված քաղաքացի) մահվան դեպքում նրա հուղարկավորությունը կատարած անձին թաղման նպաստ (այսուհետ՝ թաղման նպաստ) նշանակելու և վճարելու հետ կապված հարաբերությունները։

2. Թաղման նպաստ նշանակվում է, եթե տեղահանված քաղաքացին 2020 թվականի սեպտեմբերի 27-ի դրությամբ հաշվառված է եղել պատերազմական գործողությունների հետևանքով Արցախի Հանրապետության վերահսկողությունից ժամանակավոր դուրս մնացած բնակավայրում և մահացել կամ հուղարկավորվել է Արցախի Հանրապետությունում կամ Հայաստանի Հանրապետությունում։

3. Թաղման նպաստը նշանակվում է տեղահանված քաղաքացու մահվան դեպքում նրա հուղարկավորությունը կատարած անձին (անկախ քաղաքացիությունից և հաշվառումից) (այսուհետ՝ հուղարկավորությունը կատարած անձ)՝ Արցախի Հանրապետության աշխատանքի, սոցիալական և միգրացիայի հարցերի նախարարության «Միասնական սոցիալական ծառայություն» գործակալության (այսուհետ՝ գործակալություն) կենտրոնական բաժնի (այսուհետ՝ կենտրոնական բաժին) կողմից։

4. Թաղման նպաստ չի նշանակվում, եթե տվյալ տեղահանված քաղաքացու մահվան դեպքում՝

1) «Պետական կենսաթոշակների մասին» օրենքով թաղման նպաստ է սահմանված նրա հուղարկավորությունը կատարած անձի համար.

2) «Պետական պաշտոններ զբաղեցրած անձանց սոցիալական երաշխիքների մասին» օրենքով հուղարկավորության նպաստ է սահմանված նրա հուղարկավորությունը կատարած անձի համար.

3) «Զինվորական ծառայության և զինծառայողի կարգավիճակի մասին» օրենքով նրա հուղարկավորության և (կամ) գերեզմանի բարեկարգման, տապանաքարի պատրաստման և տեղադրման ծախսերը ենթակա են հատուցման պետական բյուջեի հաշվին.

4) Արցախի Հանրապետության կառավարության 2019 թվականի ապրիլի 17-ի N 273-Ն որոշմամբ հաստատված N 3 հավելվածի 8-րդ կետի համաձայն՝ նրա ծնողը կամ խնամակալն ունի չափահասության նպաստ ստանալու իրավունք։

5. Թաղման նպաստ նշանակելու համար տեղահանված քաղաքացու հուղարկավորությունը կատարած անձը գործակալության ցանկացած տարածքային բաժին (այսուհետ՝ տարածքային բաժին) է ներկայացնում գրավոր դիմում (այսուհետ՝ դիմում) և.

1) իր անձը հաստատող փաստաթուղթը և պատճենը,

2) իր հանրային ծառայությունների համարանիշը և պատճենը կամ վավեր սոցիալական քարտն ու պատճենը կամ հանրային ծառայությունների համարանիշ չստանալու մասին տեղեկանքը,

3) տեղահանված անձի մահվան վկայականը և պատճենը,

4) եթե տեղահանված անձի մահվան վկայականը տրված է օտարերկրյա պետության (բացառությամբ՝ Հայաստանի Հանրապետության) իրավասու մարմնի կողմից, կամ, եթե Արցախի Հանրապետության կամ Հայաստանի Հանրապետության իրավասու մարմնի կողմից տրված մահվան վկայականում կատարված գրառման համաձայն, տեղահանված անձը մահացել է օտարերկրյա պետությունում` նրան Արցախի Հանրապետությունում կամ Հայաստանի Հանրապետությունում հուղարկավորելու փաստը հաստատող փաստաթուղթը,

5) գրավոր հայտատարարություն՝ որում նշվում է.

ա. մինչև գրավոր դիմումը ներկայացնելու օրը տվյալ տեղահանված քաղաքացու մահվան հիմքով նրա հուղարկավորությունը կատարած անձին կամ ընտանիքի անդամներից մեկին կամ խնամակալին սույն կարգի 4-րդ կետում նշված որևէ տեսակի նպաստ կամ հատուցում վճարված չլինելու մասին,

բ. թաղման նպաստ վճարելուց հետո տվյալ տեղահանված քաղաքացու մահվան հիմքով նրա հուղարկավորությունը կատարած անձին կամ ընտանիքի անդամներից մեկին կամ խնամակալին սույն կարգի 4-րդ կետում նշված որևէ տեսակի նպաստ կամ հատուցում վճարվելու դեպքում թաղման նպաստի գումարը պետական բյուջե վերադարձնելու պարտավորության մասին։

6. Դիմումը և սույն կարգի 5-րդ կետում նշված՝ անհրաժեշտ բոլոր փաստաթղթերն ընդունելու ժամանակ տարածքային բաժնի մասնագետը՝

1) դիմումում լրացված տվյալները համեմատում է անձը հաստատող փաստաթղթի և ներկայացված մյուս փաստաթղթերի բնօրինակների տվյալների հետ.

2) փաստաթղթերի բնօրինակները համեմատում է դրանց պատճենների հետ՝ առանց դրանց տեքստերը վնասելու, պատճենների բոլոր էջերի վրա կատարում է «Համապատասխանում է բնօրինակին» գրառումը և ստորագրում.

3) տեղահանված անձի մահվան վկայականի բնօրինակի դարձերեսին կատարում է «Թաղման նպաստի դիմումն ընդունված է» գրառումը և ստորագրում.

4) հուղարկավորությունը կատարած անձին վերադարձնում է սույն կարգի 5-րդ կետի 1-3-րդ ենթակետերում նշված փաստաթղթերի բնօրինակները (բացառությամբ՝ հանրային ծառայությունների համարանիշ չստանալու մասին տեղեկանքի) և տալիս ստորագրված ծանուցում՝ նշելով դիմումն ու սույն կարգի 5-րդ կետում նշված՝ անհրաժեշտ բոլոր փաստաթղթերը ստանալու օրը, ամիսը և տարին։

7. Տարածքային բաժինը (բացառությամբ՝ կենտրոնական բաժնի) դիմումը և սույն կարգի 5-րդ կետում նշված՝ անհրաժեշտ բոլոր փաստաթղթերն ընդունելուց հետո երկու աշխատանքային օրվա ընթացքում դրանք ուղարկում է կենտրոնական բաժին՝ կից գրության մեջ նշելով հուղարկավորությունը կատարած անձի կողմից դրանք ներկայացվելու օրը, ամիսը և տարին։

8. Թաղման նպաստ նշանակվում է, եթե դիմումը և սույն կարգի 5-րդ կետում նշված՝ անհրաժեշտ բոլոր փաստաթղթերը տարածքային բաժին են ներկայացվել տեղահանված անձի մահանալու պահից մեկ տարվա ընթացքում։

9. Կենտրոնական բաժինը դիմումը և սույն կարգի 5-րդ կետում նշված՝ անհրաժեշտ բոլոր փաստաթղթերն ստանալուց (ընդունելուց) հետո եռօրյա ժամկետում ստուգում է թաղման նպաստ նշանակելու հիմքերը և ընդունում թաղման նպաստ նշանակելու կամ թաղման նպաստ նշանակելը մերժելու որոշում։

10. Թաղման նպաստ նշանակելու կամ թաղման նպաստ նշանակելը մերժելու որոշումը ձևակերպվում է կենտրոնական բաժնի պետի կարգադրությամբ։

11. Թաղման նպաստ նշանակելը մերժելու մասին կենտրոնական բաժնի որոշումը կարող է բողոքարկվել վերադասության կամ դատական կարգով։

12. Թաղման նպաստ նշանակելը մերժվում է, եթե.

1) տեղահանված քաղաքացին 2020 թվականի սեպտեմբերի 27-ի դրությամբ հաշվառված չի եղել պատերազմական գործողությունների հետևանքով Արցախի Հանրապետության վերահսկողությունից ժամանակավոր դուրս մնացած բնակավայրում.

2) տեղահանված քաղաքացին մահացել է մինչև 2021 թվականի հունվարի 1‑ը.

3) տեղահանված քաղաքացին մահացել և հուղարկավորվել է օտարերկրյա պետությունում (բացառությամբ` Հայաստանի Հանրապետության).

4) տեղահանված քաղաքացու մահվան հիմքով նրա հուղարկավորությունը կատարած անձին կամ ընտանիքի անդամներից մեկին կամ խնամակալին վճարվել (նշանակվել) է սույն կարգի 4-րդ կետում նշված որևէ տեսակի նպաստ կամ հատուցում.

5) դիմումը և սույն կարգի 5-րդ կետում նշված՝ անհրաժեշտ բոլոր փաստաթղթերը տարածքային բաժին են ներկայացվել տեղահանված անձի մահանալու պահից մեկ տարի հետո։

13. Թաղման նպաստ նշանակելը մերժելու դեպքում կենտրոնական բաժինը հինգ աշխատանքային օրվա ընթացքում դրա մասին գրավոր տեղեկացնում է հուղարկավորությունը կատարած անձին՝ նշելով մերժելու պատճառները և որոշումը բողոքարկելու կարգը։

14. Թաղման նպաստը վճարվում է կենտրոնական բաժնի կողմից թաղման նպաստ նշանակելու ամսվան հաջորդող ամսվա ընթացքում՝ կանխիկ եղանակով՝ «Արցախբանկ» փակ բաժնետիրական ընկերության մասնաճյուղերի միջոցով։

15. Մինչև յուրաքանչյուր կիսամյակին հաջորդող ամսվա վերջին աշխատանքային օրը «Արցախբանկ» փակ բաժնետիրական ընկերության կողմից գործակալությանը ներկայացվում է գրավոր հաշվետվություն, որը պարունակում է կիսամյակի ընթացքում թաղման նպաստ ստացած և չստացած անձանց, ինչպես նաև փոխանցված գումարների մնացորդի մասին տեղեկություններ։

|  |  |
| --- | --- |
| ԱՐՑԱԽԻ ՀԱՆՐԱՊԵՏՈՒԹՅԱՆ ՆԱԽԱԳԱՀԻԱՇԽԱՏԱԿԱԶՄԻ ԿԱՌԱՎԱՐՈՒԹՅԱՆԳՈՐԾԵՐԻ ԿԱՌԱՎԱՐՉՈՒԹՅԱՆ ՊԵՏ | Ա. ԼԱԶԱՐՅԱՆ |

ՀԻՄՆԱՎՈՐՈՒՄ

«ՏԵՂԱՀԱՆՎԱԾ ՔԱՂԱՔԱՑՈՒ ՄԱՀՎԱՆ ԴԵՊՔՈՒՄ ԹԱՂՄԱՆ ՆՊԱՍՏ ՍԱՀՄԱՆԵԼՈՒ ԵՎ ԹԱՂՄԱՆ ՆՊԱՍՏԻ ՆՇԱՆԱԿՄԱՆ ՈՒ ՎՃԱՐՄԱՆ ԿԱՐԳԸ ՀԱՍՏԱՏԵԼՈՒ ՄԱՍԻՆ» ԱՐՑԱԽԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ

 1. Կարգավորման ենթակա խնդրի սահմանումը

 Նախագծի ընդունումը պայմանավորված է 2020 թվականի սեպտեմբերի 27-ին Արցախի Հանրապետության դեմ սանձազերծված պատերազմական գործողությունների հետևանքով Արցախի Հանրապետության վերահսկողությունից դուրս մնացած բնակավայրում հաշվառված քաղաքացիների մահվան դեպքում նրանց հուղարկավորությունը կատարած անձանց լրացուցիչ սոցիալական աջակցության՝ մասնավորապես թաղման նպաստի տրամադրման անհրաժեշտությամբ:

 2. Առկա իրավիճակը

 Ներկայումս 2020 թվականի սեպտեմբերի 27-ին Արցախի Հանրապետության դեմ սանձազերծված պատերազմական գործողությունների հետևանքով Արցախի Հանրապետության վերահսկողությունից դուրս մնացած բնակավայրում հաշվառված քաղաքացիների մահվան դեպքում նրանց հուղարկավորությունը կատարած անձանց սոցիալական աջակցություն չի տրամադրվում:

 3. Կարգավորման նպատակները

 Նախագծով առաջարկվում է Արցախի Հանրապետության վերահսկողությունից դուրս մնացած բնակավայրում հաշվառված քաղաքացիների մահվան դեպքում նրանց հուղարկավորությունը կատարած անձանց նշանակել և վճարել 200 000 ՀՀ դրամ թաղման նպաստ:

 4. Ակնկալվող արդյունքը

 Նախագծի ընդունմամբ Արցախի Հանրապետության վերահսկողությունից դուրս մնացած բնակավայրում հաշվառված քաղաքացիների մահվան դեպքում նրանց հուղարկավորությունը կատարած անձանց կնշանակվի և կվճարվի 200 000 ՀՀ դրամ թաղման նպաստ:

 5. Նորմատիվ բնույթի հիմնավորվածությունը

 Նախագիծը նորմատիվ է, քանի որ պարունակում է վարքագծի պարտադիր կանոններ անորոշ թվով անձանց համար:

ՆԱԽԱՐԱՐ Մ. ԹԱՆԴԻԼՅԱՆ